Οδηγία 2001/91/ΕΚ της Επιτροπής

της 29ης Οκτωβρίου 2001

για όγδοη προσαρμογή στην τεχνική πρόοδο του παραρτήματος Ι της οδηγίας 79/769/ΕΟΚ του Συμβουλίου περί προσέγγισης των νομοθετικών, κανονιστικών και διοικητικών διατάξεων των κρατών μελών που αφορούν περιορισμούς κυκλοφορίας στην αγορά και χρήσης μερικών επικίνδυνων ουσιών και παρασκευασμάτων (εξαχλωροαιθάνιο)

(Κείμενο που παρουσιάζει ενδιαφέρον για τον ΕΟΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 76/769/ΕΟΚ του Συμβουλίου, της 27ης Ιουλίου 1976, περί προσέγγισης των νομοθετικών, κανονιστικών και διοικητικών διατάξεων των κρατών μελών που αφορούν περιορισμούς κυκλοφορίας στην αγορά και χρήσης μερικών επικίνδυνων ουσιών και παρασκευασμάτων(1), όπως τροποποιήθηκε τελευταία από την οδηγία 2001/90/ΕΚ της Επιτροπής(2), και ιδίως το άρθρο 2α το οποίο προσετέθη με την οδηγία 89/678/ΕΟΚ του Συμβουλίου(3), και οδηγία 97/16/ΕΚ του Ευρωπαϊκού Κοινοβουλίου και του Συμβουλίου, της 10ης Απριλίου 1997 για την δέκατη πέμπτη τροποποίηση της οδηγίας 76/769/ΕΟΚ για τον περιορισμό της κυκλοφορίας στην αγορά και της χρήσης μερικών επικίνδυνων ουσιών και παρασκευασμάτων(4),

Εκτιμώντας τα ακόλουθα:

(1) Η οδηγία 97/16/ΕΚ απαγορεύει τη χρήση εξαχλωροαιθανίου κατά την παραγωγή και την επεξεργασία των μη σιδηρούχων μετάλλων ενώ επιτρέπει, κατά παρέκκλιση, στα κράτη μέλη να επιτρέπουν στην επικράτειά τους τη χρήση εξαχλωαιθανίου σε ορισμένα χυτήρια αλουμινίου και στην παραγωγή ορισμένων κραμάτων μαγνησίου.

(2) Δεν υφίσταται πλέον ανάγκη για παρεκκλίσεις και το παράρτημα Ι της οδηγίας 76/769/ΕΟΚ πρέπει να προσαρμοστεί στην τεχνική πρόοδο όσον αφορά το εξαχλωροαιθάνιο, καταργώντας τις παρεκκλίσεις.

(3) Οι περιορισμοί στη χρήση του εξαχλωροαιθανίου, τους οποίους θέτει η παρούσα οδηγία, λαμβάνουν υπόψη τις τρέχουσες γνώσεις και τεχνικές όσον αφορά κατάλληλες εναλλακτικές λύσεις.

(4) Η παρούσα οδηγία δεν επηρεάζει την κοινοτική νομοθεσία η οποία ορίζει τις ελάχιστες απαιτήσεις για την προστασία των εργαζομένων που περιλαμβάνονται στην οδηγία 89/391/ΕΟΚ του Συμβουλίου(5) και σε επιμέρους οδηγίες που βασίζονται σ' αυτήν και ιδίως στην οδηγία 90/394/ΕΟΚ του Συμβουλίου(6), όπως τροποποιήθηκε τελευταία από την οδηγία 1999/38/ΕΚ(7).

(5) Τα μέτρα που προβλέπονται στην παρούσα οδηγία είναι σύμφωνα με τη γνώμη της επιτροπής για την προσαρμογή στην τεχνική πρόοδο των οδηγιών που αποσκοπούν στην εξάλειψη των τεχνικών εμποδίων στο εμπόριο επικίνδυνων ουσιών και παρασκευασμάτων,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Το παράρτημα Ι της οδηγίας 76/769/ΕΟΚ προσαρμόζεται στην τεχνική πρόοδο όπως καθορίζεται στο παράρτημα της παρούσας οδηγίας.

Άρθρο 2

Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία πριν από τις 31 Δεκεμβρίου 2002 το αργότερο. Ενημερώνουν αμέσως την Επιτροπή σχετικά. Θέτουν σε εφαρμογή τις εν λόγω διατάξεις από τις 30 Ιουνίου 2003.

Όταν τα κράτη μέλη θεσπίζουν τις εν λόγω διατάξεις, αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη.

Άρθρο 3

Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Άρθρο 4

Η παρούσα οδηγία απευθύνεται στα κράτη μέλη.

Βρυξέλλες, 29 Οκτωβρίου 2001.

Για την Επιτροπή

Erkki Liikanen

Μέλος της Επιτροπής

(1) ΕΕ L 262 της 27.9.1976, σ. 24.

(2) ΕΕ L 283 της 27.10.2001, σ. 41.

(3) ΕΕ L 398 της 30.12.1989, σ. 24.

(4) ΕΕ L 116 της 6.5.1997, σ. 31.

(5) ΕΕ L 183 της 29.6.1989, σ. 1.

(6) ΕΕ L 196 της 26.7.1990, σ. 1.

(7) ΕΕ L 138 της 1.6.1999, σ. 66.

ΠΑΡΑΡΤΗΜΑ

Το σημείο 41 του παραρτήματος Ι της οδηγίας 76/769/ΕΟΚ αντικαθίσταται από το ακόλουθο σημείο: >ΘΕΣΗ ΠΙΝΑΚΑ>